ToekomsVenster: Afdraaipaaie(Foto: Remi Skatulski/Unsplash) “Elke afdraai paadjie ken ek. Elke keer het ek verdwaal. Elke keer het u my iewers kom haal. Maak dit Heer, die laaste maal.” – “Gebed” deur Koos du Plessis Paaie in Suid-Afrika laat veel te wense oor. Gemeenskappe kan nie hulle werk na behore doen nie, omdat die toestand van die paaie dit nie toelaat nie. Dit breek ŉ plaasboer se moed as hy met groot moeite en opoffering ŉ oes op die land het en dit dan nie betyds en heel by die bestemming kan uitbring nie. Baie boere spring dan maar self in en maak ŉ pad waar daar nie meer een is nie. Vandag gesels ons oor afdraaipaaie. Daar is twee redes waarom ŉ mens jou op ŉ afdraaipad bevind. Dit mag wees dat daar een of ander interessante plek is wat nie gemaklik met die hoofpad bereik kan word nie. As jy dan die tyd en middele het, en boonop nie haastig is om jou bestemming te bereik nie, draai jy af en gaan ontdek die besienswaardighede. Ai, ek hoop om eendag te gaan kyk na wat nog altyd na my gewink het in my verbysnel op die hoofpad. Eendag… Die ander rede waarom ŉ mens op ŉ afdraai pad is, het met die uitdagings van die hoofroete te doen. Die opofferings, so voel dit vir jou, is net te veel. Gehoorsaamheid vra te veel van jou. Dit voel of die lewe by jou verbygaan terwyl jy nougeset op die aangewese pad probeer bly. Jy sien die partytjiegangers, hul lewens lyk tog so interessant. Boonop voel dit asof hulle baie minder sukkel as jy wat regtig die pad probeer bewandel. Iewers vra jy of dit regtig die moeite werd is? Intussen jaag jy by die een na die ander bordjie verby − uitnodigings na wat voorkom as ŉ voller, heerliker, lekkerder lewe. Op ŉ dag is jou weerstand so afgebreek, jou bereidwilligheid om die prys van dissipelskap te betaal so geknou, dat jy ŉ afdraaipad vat. Dit is die verkeerde pad en die bestemming is verdag. Kom terug na die gebaande weë. “Wat ek is, is net genade. Wat ek het, is net geleen. Eintlik smag ek na U waters van rus. Lei my Heer vanaand daarheen.” – “Gebed” deur Koos du Plessis